Martyn Geraint

Actor, cerddor a chyflwynydd teledu yw Martyn Geraint (ganwyd Mehefin 1963).

Bywyd cynnar ac addysg
Ganwyd Martyn yn Wdig ger Abergwaun a symudodd i Bontypridd pan oedd yn blentyn. Mynychodd Ysgol Gynradd Pont Siôn Norton ac Ysgol Gyfun Rhydfelen lle roedd yn brif ddisgybl. Yn y 1970au daeth Welsh National Opera i Rydfelen i chwilio am blant i fod yn rhan o opera. Roedd Martyn yn un o'r disgyblion a ddewiswyd i fod yn rhan o gynhyrchiad o Queen of Spades, Tchaikovsky.

Er ei fod yn casau gwersi piano roedd Martyn wrth ei fodd yn cyfansoddi ar y piano. Yn y chweched dosbarth bu'n aelod o fandiau. Ei fand cyntaf oedd Amoeba yn chwarae gitâr drydanol. Aeth i'r coleg yng Nghaerdydd i hyfforddi fel athro. Yn y cyfnod hwn bu'n chwarae allweddellau i'r band Treiglad Pherffaith.

Aeth ymlaen i ffurfio'r band Ffenestri gyda Geraint James, gan berfformio rhwng 1984 a 1988 a ryddhau un albwm. Ail-ffurfiwyd y band ar gyfer achlysuron arbennig yn 2017.

Gyrfa
Wedi gadael y coleg aeth i weithio fel cyflwynydd teledu ar raglenni fel Pen a Chynffon. Yn 1987, ymddangosodd fel Vinny yng nghyfres wreiddiol Doctor Who, yn y stori "Delta and the Bannermen" oedd wedi ei leoli ar wersyll gwyliau yng Nghymru y 1950au. Er y gallai fod wedi dilyn gyrfa fel actor, roedd yn credu mai diddanu plant oedd y trywydd cywir iddo.

Yn yr 1980au daeth yn wyneb cyfarwydd ar raglenni plant fel Ffalabalam. Cafodd wahoddiad i gyfweliad ar gyfer Slot Meithrin ym Mehefin '91, gan wneud prawf sgrin byw. Cafodd y swydd a fe gyflwynodd Slot Meithrin am dridiau'r wythnos ym Medi 1991 gyda at gychwyn teledu digidol yn 1999. Cyfansoddodd nifer fawr o ganeuon gwreiddiol ar gyfer plant bach yn y cyfnod yma Aeth ymlaen i gyflwyno Planed Plant ac yna Planed Plant Bach am gyfnod. Cyflwynodd raglen grefyddol Dechrau Canu, Dechrau Canmol am 3 blynedd.

O ran actio chwaraeodd ran 'Hedd' ym Mhobol y Cwm yn y 1990au. Actiodd hefyd yn y gyfres Heliwr (1996). Bu hefyd yn chwarae rhannau mewn pantomeimau ac ers 1993 mae'n cynhyrchu pantomeim Cymraeg ei hun. Cychwynodd sioe Jambori yn Hydref 1992 gan deithio cylchoedd meithrin, ysgolion, a neuaddau yn cynnal sioe hwyliog ac addysgiadol i blant. Dywedodd Martyn mai'r pwrpas ar y cychwyn oedd cael hwyl a newid yr agwedd at y Gymraeg, yn enwedig mewn ardaloedd fel y gogledd ddwyrain a chymoedd y de.

Mae wedi sgrifennu nofelau ar gyfer pobl ifanc yn cynnwys Sêr y Nos ac O Ongl Arall. Yn 2026 cyhoeddodd y byddai'n ymddeol yng Ngorffennaf 2026 ar ôl perfformio am y tro olaf ar fandstand Sioe Fawr Llanelwedd.

Bywyd personol
Mae'n briod â Bethan ac yn dad i 3 o blant. Mae'n byw ym Mhontypridd.

Cyfeiriadau

Dolenni allanol

Categori:Genedigaethau 1963
Categori:Actorion teledu o Gymru
Categori:Cyflwynwyr teledu o Gymru
Categori:Cerddorion o Gymru